Ons sal Koki moet steun teen Raka | Netwerk24
Ons sal Koki moet steun teen Raka
Deur Jeanette Snyman, Somerset-Wes 19 Julie 2021 05:01
Wat verlede week gebeur het, is 'n kombinasie van boosheid soos vergestalt in staatska­ping as maatstaf van bandelose gedrag, hopelose misdaadintelligensie en die frustrasie van amper 30 jaar se leë beloftes van 'n verlamde regering.
'n Vis vrot mos van sy kop af.
Jacob Zuma is die siek voorbeeld van gierigheid en vergrype sonder verantwoordelikheid.
Nou volg dié wat soos hy redeneer in sy spore van verwoesting. Voeg daarby sy agterbakse handlangers en netwerke wat chaos aanhits om hul eie basse te red en dit word net erger.
Om nie te praat van xenofobie en elke haan op sy mishoop wat in eiebelang optree nie. Nog nooit het Koki in die land voor so 'n groot uitdaging te staan gekom nie. Ons sal sy arm omhoog moet hou met elke woord en daad of anargie is ons voorland.
Spaar ons ook asseblief die schadenfreude van die "ek het jou mos gesê"-brigade. Niemand gaan by so 'n negatiewe houding baat vind nie, veral nie dié wat reeds swaarkry en wat weer die hoogste prys gaan betaal nie.